**DIDŽIOSIOS RAIDĖS PAREIGŲ PAVADINIMUOSE**

1. Pareigų pavadinimai ir titulai rašomi mažąja raide. Kai pareigų pavadinimas prasideda tikriniu daiktavardžiu ar įmonės, įstaigos, organizacijos pavadinimu, pirmasis pareigų pavadinimo žodis rašomas didžiąja raide, pvz.: Lietuvos Respublikos socialinės apsaugos ir darbo ministras – socialinės apsaugos ir darbo ministras – ministras; Anykščių rajono savivaldybės meras – Savivaldybės meras – meras; Anykščių rajono savivaldybės administracijos direktorius – Savivaldybės administracijos direktorius – Administracijos direktorius – direktorius.

2. Aukščiausiųjų pareigūnų pavadinimai iš pagarbos gali būti rašomi didžiosiomis raidėmis, pvz.: Lietuvos Respublikos Prezidentas – Prezidentas; Lietuvos Respublikos Seimo Pirmininkas – Seimo Pirmininkas; Lietuvos Respublikos Ministras Pirmininkas – Ministras Pirmininkas.

3. Raštuose, prašymuose ir panašiuose dokumentuose didžiąja raide rašomas bet kurio asmens, į kurį kreipiamasi, pareigų pavadinimas, pvz.: Lietuvos Respublikos sveikatos apsaugos Ministrui; Anykščių rajono savivaldybės Merui; Anykščių rajono savivaldybės Mero pavaduotojui (arba Mero Pavaduotojui), Anykščių rajono savivaldybės administracijos Direktoriaus pavaduotojui (arba Direktoriaus Pavaduotojui).

*Remtasi Valstybinės kalbos inspekcijos patarimais*